钦定古今图书集成/明伦汇编/交谊典/第021卷 > 《沁园春》〈寿同年陈探花〉宋·姚勉
## 钦定古今图书集成/明伦汇编/交谊典/第021卷 > 《沁园春》〈寿同年陈探花〉宋·姚勉

忆昔东坡，秀夺眉山，生丙子年。盖丙离子坎，四方中
气，宜当此岁，间出英贤。河岳钟灵，星辰再孕，来自赤
城中洞天。新秋霁，萃一襟爽气，风露澄鲜。　玉阶同
听《胪传》伴，宝马如龙丝袅鞭。正椿庭未老，同跻荣路，
萼楼争耀，相照魁躔。即似坡公，金莲夜对，身作玉堂
云雾仙。怜同岁，但乞如梦得，分买山钱。

唐杨巨源诗：“二十年前同日喜，碧霄何路得相逢。”
宋赵抃诗：“同芳晋堂桂，共听禹门雷。”

苏轼诗：“通家不隔同年面。”

《后汉书李固传》：“颍川甄卲，謟附梁冀为邺令。有同岁
生得罪于冀，亡奔卲。卲伪纳而阴以告冀，冀即捕杀
之。”

《唐书许孟容传》：“孟容弟季同，始署西川韦皋府判官，
刘辟反，弃妻子归，拜监察御史，历长安令，再迁兵部
郎中。孟容为礼部侍郎，徙季同京兆少尹。时京兆尹
元义方出为鄜坊观察使，奏劾宰相李绛与季同举
进士为同年，才数月辄徙。帝以问绛，绛曰：‘进士明经，
岁大抵百人，吏部得官至千人，私谓为同年，本非亲
与旧也。今季同以兄嫌徙少尹，岂臣所助耶？且忠臣
事君，不以私害公。设有才，虽亲旧，当白用。避嫌不用，
乃臣下身谋，非天子用人意’。”帝然之。

摭言崔沆为主，罚录事。同年卢彖赴近关宴，请假往
洛，及同年宴于曲江亭，彖微服纵观，为团司所发。
《因话录》：大中九年，沈询侍郎以中书舍人知举，其登
第门生李彬父丛为万年令同年，有起居者之会。仓
部李郎中蠙时在座，因戏诸进士曰：“今日极盛，蠙与
贤座主同年。”时右司李郎中从晦又在座，戏蠙曰：“殊
未耳，小生与贤座主同年如何？”谓郴州柳侍郎也。众
皆以为异。是日，数公皆诣宾客，冯尚书审则，又柳公
座主，杨相国之同年，举座嗟叹。侍读谏议漳说
《剧谈录》：白中书方居郎署，未有知者，唯朱崖李相国
器之，许于缙绅间，多所延誉。然而资用不充，无以祗
奉僚友。一旦，相国遗钱十万，俾为酒殽之备，约省阁
名士数人，克日同过其第。时秋暮阴沉，涉旬霖沥，贺
拔惎员外求官未遂，将欲出京薄游，与白公同年登
第，羸驹就门告别，阍者以方俟朝客，乃以他适对之，
贺拔惎遂驻车备述羁游之意。白公览书叹曰：“丈夫
处世，穷达当有时命。苟不才以侥幸取容，未足为发
身之道，岂家蓄美馔，止邀当路豪贵。曩时登第贫交，
今日闭关不接。纵使便有荣显，又安得不愧于怀。”遽
令仆者命贺拔惎回车，遂以杯盘同费。俄而所约朝
贤联骑而至，阍者具陈贺拔惎从容，无不惋愕而去。
翼日于私第谒见相国，询朝士来者为谁，白公对以
宾客未至。适有同年出京访别，悯其龙钟委困，不忍弃之。留馀数“杯，遂阙祇接。既负吹嘘之际，甘从谴斥
之罪。”相国称赏逾时，云：“此事真古人之道，由兹贵达，
所以激劝浇薄。”不旬月，自使下评事，先授美官。白公
以库部郎中入为翰林学士，未逾三载，便秉钧衡。其
后五镇藩维，再居廊庙，蹈义怀仁，终始一致，流芳传
素，士林美之。

《北梦琐言》：唐右补阙张曙于裴贽侍郎下擢进士第，
官至右补阙。曾戏同年杜荀鹤曰：“杜十四仁贤，大荣
幸，得与张五十郎同年。”荀鹤答曰：“张五十郎大荣幸，
得与荀鹤同年，天下只闻杜荀鹤名字，岂知张五十
郎耶？”彼此大咍。是知虚名不足定人优劣。

唐相国裴公坦，太和八年，李汉侍郎下及第。自以举
业未精，遽此叨忝，未尝曲谢座主，辞归鄠县别墅。三
年肄业，不入城。岁时恩地，唯启状而已。至于同年，邻
于谢绝，掩关勤苦，文格乃变。

进士崔昭矩为状元。有进士团司所由动静举罚。一
日，所由疏失，状元笞之，逡巡，所由谢，伏于阶前，对诸
进士曰：“崔十五郎不合于同年前面瞋决，所由请罚
若干。”博陵无言以对。

《闽川名士传》：王播年五十始登第，同年陈通方年最
少，因戏拊播背曰：“王老，王老，奉赠一第。”言日暮途远，
便同赠官也。播曰：“应拟三篇。”通方曰：“一之为甚，其可
再乎？”王衔之。及为相，通方竟为所困而终。

《全唐诗话》：陈通方登贞元进士第，与王播同年。播年
五十六，通方甚少，因期集，抚播背曰：“王老奉赠一第。”
言其日暮途远，及第同赠官也。播恨之。后通方丁家
难，辛苦万状。播捷三科，为正郎，判盐铁。通方穷悴求
助，不甚给之。时李虚中为副使，通方以诗求为汲引
云：“应念路傍憔悴翼，昔年乔木幸同迁。”播不得已，荐
为江西院官。〈按闽川名士传所载与此不同姑并存之〉
沈肩吾与崔嘏同年，不睦。嘏旧失一目，以珠代之。施
嘲之曰：“二十九人及第，五十七，眼看花。”元和十五年
也。

大顺中，王涣自左史拜考工员外，同年李德邻自右
史拜小戎，赵光引自补衮拜小仪，王极自小戎拜小
勋，涣首唱长句感恩，《上裴公》曰：“青衿七十榜三年，建
礼含香次第迁。珠影下连星错落，桂花曾对月婵娟。
玉经磨琢多成器，剑拔沈埋更倚天。应念衔恩最深
者，春来为寿拜樽前。”裴公答曰：“谬持文柄得时贤，粉”
署清华次第迁。昔岁策名皆健笔，今朝称职并同年。
各怀器业宁推让，俱上青霄肯后先。何事老夫犹“赋
咏，欲将酬和永流传。”

马令《南唐书孟宾于传》：“宾于迁涂阳令，黩货当死。时
李昉事皇朝为翰林学士，乃宾于同年进士也。闻宾
于缧绁，以诗遗之曰：‘幼携书剑别湘潭，金榜标名第
十三。昔日声尘喧洛下，近年诗价满江南’。后主见诗
贷之，复其官。”

《宋史扈蒙传》：“宋初，由中书舍人迁翰林学士，坐请托
于同年仇华，黜为太子左赞善大夫。”

《温仲舒传》：“仲舒少与吕蒙正契厚，又同登第。仲舒黜
废累年，蒙正居中书，极力援引。及被任用，反攻蒙正，
士论薄之。”

《北汉世家》：“李恽字孟深，开封阳武人。汉乾祐中举进
士，客游岚州。会刘崇自立，署州从事，擢知制诰、翰林
学士，累至司空、平章事。恽性疏达，善谈名理，年少时，
好滑稽。及为相，颇事持重。初与王溥、李昉同年登第。
太原平，相见叙旧，情好益固，论者美之。”

《赵昌言传》：“昌言迁工部侍郎，时盐铁副使陈象舆与
昌言善，知制诰胡旦、度支副使董俨皆昌言同年，右
正言梁灏尝在大名幕下。四人者，日夕会昌言之第，
京师为之语曰：‘陈三更，董半夜’。”

《臧丙传》：“太平兴国初，举进士。太宗平晋阳，以丙为右
赞善大夫，知辽州。丙素刚果，有吏干。会同年生冯汝
士以秘书丞知石州，与监军不协，一夕剚刃于腹而
死，事可疑。丙上疏言汝士死非自杀，乞按治。上览奏
惊骇，遣吏鞫之，召丙问状。丙曰：汝士居牧守之任，不
闻有私罪而言自杀。若使冤死不明，不加宿直者以
罪，今后书生不能治边郡矣。上嘉其直，改著作郎。”
《王禹偁传》：禹偁字元之，济川钜野人，世为农家，九岁
能文，毕士安见而器之。太平兴国八年擢进士，授武
城主簿，徙知长洲县，就改大理评事。同年生罗处约
时宰吴县，日相与赋咏，人多传诵。

《彭乘传》：乘字利建，益州华阳人。少以好学称州里，进
士及第。尝与同年生登相国寺阁，皆瞻顾乡关，有从
宦之乐。乘独西望，怅然曰：“亲老矣，安敢舍晨昏之奉，
而图一身之荣乎？”翼日，奏乞侍养。居数日，授汉阳军
判官，遂得请以归。

《刘恕传》：“恕字道源，筠州人。父涣，字凝之，为颍上令。以
刚直不能事上官，弃去，家于庐山之阳，时年五十。欧
阳修与涣同年进士也，高其节，作《庐山高诗》以美之。
涣居庐山三十馀年，环堵萧然，𫗴粥以为食，而游心尘垢之外，超然无戚戚意，以寿终。”

《滕宗谅传》：“宗谅字子京，河南人，与范仲淹同年举进
士。其后仲淹称其才，乃以秦州军事推官召试学士
院，改大理寺丞。”

《刘越传》：“越，大名人，少孤贫，有学行，亦宗谅同年进士，
尝知襄城、固始二县，有能名。”

《冯京传》：“京尝过外兄宋，适出侍妾询知为同年进士，
妻亟请而嫁之。”

《彭汝砺传》：“汝砺，治平二年举进士第一。同年生宋涣
死，经理其后，不啻如子。”

《徐积传》：“积字仲车，楚州山阳人。孝行出于天禀。三岁
父死，旦旦求之甚哀。母使读《孝经》，辄泪落不能止。事
母至孝，朝夕带冠定省，从胡翼之学。所居一室寒，一
衲裘，啜菽饮水，翼之馈以食，弗受。应举入都，不忍舍
其亲，徒载而西。登进士第，举首许安国率同年生入
拜，且致百金为寿，谢却之。”

《汪大猷传》：“大猷官终敷文阁学士，与丞相史浩同里，
又同年进士。未尝附丽以于进，浩深叹美之。”

《欧阳守道传》：淳祐元年，举进士，廷对言：“国事成败在
宰相，人才消长在台谏。昔者当国恶箴规，言者疑触
迕。及其去位，共谓非才。或有迎合时宰，自效殷勤，亦
有疾恶乖方，苟求疵颣，以致忠邪不辨，黜陟无章。唱
名，徐俨夫为第一，俨夫握守道起曰：‘吾愧出君上矣，
君文未尝不在我上也’。”

《王氏谈录》：宋丞相庠与翰林祁，皆公布衣之旧，同年
登科，皆贵达，益笃契好。初，宣献公荐公入史局，时邯
郸李公叔领撰著，李方贵显，与宋公同列而不相下，
颇有间隙。宋既与公旧，劝公毋受命，公辞以辱。宣献
公知不敢避让，宋怒，遽折简谓公曰：“自古为史者，不
免天菑或人祸，子何为当而不避？今且贺子而吊子
也。”

《过庭录》：陶岳，商公父也，与寇公同年。岳调密州幕属，
寇守密，寇且少，陶公就拜，讲长少礼，陶纳之。后有启
谢寇公云：“与韩非同传，于老子何伤？以叔向为兄，是
仲尼太过。”

《青箱杂记》：向敏中、寇准同以太平兴国五年登科。后
向秉钧，寇以使相知永兴军。向作绝句赠寇，寇酬之
曰：“玉殿登科四十年，当时僚友尽英贤。岁寒惟有君
兼我，白首犹持将相权。”

《闻见前录》：“王安石虽高科有文学，本远人，未为中朝
士夫所服，乃深交韩、吕二家兄弟。韩、吕，朝廷之巨室
也，天下之士，不出于韩，即出于吕。韩氏兄弟绛，字子
华，与安石同年高科。维，字持国，学术尤高，不出仕，用
大臣荐入馆。吕氏公著，字晦叔，最贤，亦与安石为同
年进士。子华、持国、晦叔争扬于朝，安石之名始盛。”
《春渚纪闻》：“宗君汝霖，建中靖国间为文登令。同年青
州教授黄策上书，自姑苏编置文登州，遣牙校押赴
贬所过县，而黄适感寒疾，不能前进。牙校督行，虽加
厚赂，祈为一日之留，坚不可得。不得已，使人致殷勤
于公，即具供帐于行馆。及命医诊候，至调理安完，而
了不知牙校所在。密讯其从行者，云自至县即为县
之胥魁，约饮于营妓而已。次胥史，日更主席。此校嗜
酒而贪色，至今不肯出户，屡迫促之，乃始同进。”
《挥麈三录》：元祐中，舒州有李亮工者，以文鸣荐绅，间
与苏、黄游。两集中有与其唱和，而李伯时以善丹青，
妙绝冠世，且好古博雅，多收三代以来鼎彝之类为
《考古图》。又有李元中字画之工，追踪锺、王，时号“龙眠
三李。”同年登进士第，出处相若。约以先贵毋相忘，其
后位俱不显。

先大父大观初从郎曹得守九江。有同年生宋景瞻
者，姑溪人，其子惠直为德化县主簿，迎侍其父以来。
先祖爱其“清修好学，甚前席之教，以习《宏词科》”荐之
于时相，已而中词科。

《挥麈馀话》：王文穆钦若以故相来守杭州，钱塘一老
尉，苍颜华发矣。文穆初甚不乐，询其履历，乃同年生，
恻然哀之，遂封章于朝，诏特改京秩。尉以诗谢之云：
“当年同试大明宫，文字虽同命不同。我作尉曹君作
相，东君元没两般风。”

“聂贲，远山王将明甫同年生也。始甚欢，而聂于乐籍
中有所属意，王亦眤之，每戒不令前。聂恨之，因而遂
成仇怨。其后改名黼为相，聂以蔡元长称其刚方，立
荐之，改名昌，擢侍从。黼大用事，贬聂散官，安置衡州。
靖康时，事大变，召登政府。黼之诛死，聂有力焉。”
《江南通志》：“胡林卿，华亭人。淳熙中进士，与史弥远同
年。史”既柄国，势焰薰灼，林卿终身不登其门。

《明通纪》：“成化五年三月，以少詹事万安为吏部右侍
郎，兼翰林学士，入内阁，预机务。安，四川眉州人。体貌
魁硕，眉目如刻画，外宽如长者，而内深刻刺骨。与同
年进士李泰深相结。泰，中官李永昌之乞子，永昌养
以为后，累迁至少詹事兼侍讲学士。内阁缺，人议欲
用泰。泰推安曰：‘子先为之，我不患不至。故安得先入《明外史李文祥传》：“文祥弱冠举于乡，成化末登进士。
内阁万安重其才，以其孙弘璧与同榜，令款于家，属
题画鸠。文祥素鄙安，语含刺，安深衔之。”

《周思兼传》：思兼除平度知州，擢工部员外郎。同年生
貌类思兼，使经平度，民竞走谒，见非是，各叹息去。
《罗洪先传》：洪先初告归，过仪真，同年生主事项乔为
分司，有富人坐死，行万金求为地，洪先拒不听，乔微
讽之，厉声曰：“君不闻志士不忘在沟壑耶？”

《叶向高传》，“万历三十五年六月，擢向高礼部尚书，兼
东阁大学士，与王锡爵、于慎行、李廷机并命。十一月，
向高入朝，慎行已先卒，锡爵坚辞不出，廷机位居下，
向高以父恩贡同年生，让居其次。”

《明状元事略》：“沈坤与李春芳同中辛卯乡试。后丁未，
芳亦首擢，一榜二殿元罕有并者。”

正统四年，刘俨中榜时有邵进者在甲尾，刘尝致柬
于邵，自称年末。邵谓刘轻己，故云然。刘闻而解之以
诗云：“状元本是龙头选，龙尾分明属邵卿。龙尾掉时
天必雨，龙头未必敢相轻。”邵闻之亦解颜。

《江南通志》：“恽釜字器之，武进人。正德辛巳进士，历任
吏部考功郎，后出知温州。时永嘉张孚敬为相，釜同
年也。方柄用，釜刚直不阿，时与之忤。”

华金，字子宜，无锡人。正德辛巳进士，历官天津副使。
执政张孚敬贵用事，与金同榜。一日邂逅于朝，招与
同事。金峻却之，张惭而罢。

朱笈，字懋学，桃源人。嘉靖丁未进士，授南户部主事。
时弹齐庶人之暴肆，与杨忠愍同榜。忠愍劾严嵩下
狱，故识不敢通问，笈时馈慰之，因出为《口扎》。佥事
朱陛宣，字德升，吴江人。万历壬子登应天乡试。少与
周忠介同业，又同乡举。及忠介被逮，陛宣周旋患难，
晨夕不离左右。

吴岳秀字幼锺，怀宁人。万历庚辰成进士，授中书舍
人，与同年顾宪成诸人讲学东林，以道德文章相砥
砺，世号“五君”，为一时麐凤。
《游宦纪闻》：“云南大理府李智，梦人语之曰：‘君与省城
张辉同科，及应试，偶见此子尚幼，穉再往见，其发渐
长。后果同登，而李智年已五十二矣。其定数如此’。”
《见闻纪训》：“同年叶肃卿名应”骢，鄞人，为刑部郎中，以
勘狱忤时宰，谪戍辽东。余服阕赴京，会于苏。苏人魏
维翰，名应召，亦为刑部郎，谪戍还家，来访。余因同过
肃卿舟中，坐语及郡守李公曰：“此君之同年也。今君
远戍，宜有厚赆”云云。肃卿艴然不悦，曰：“魏君乌得为
是言，吾留此岂有觊耶？”既别，遽解缆去。李公闻之，疾
趋挽留一饯不肯止。乃遣吏持赆追至浒墅，再三陈
恳，悃意第颔之。所赆虽笺饵微物，皆峻郤，无一受者。
夫肃卿当患难颠沛之时，而不苟如此，其志节可尚
也已。

《见闻搜玉》：杨宗乔尹新乡，质任峭直。监司同列交构
其间，势如骑虎，莫可收拾。一日，遇同年桂古山，告之
故，古山曰：“譬如对奕，且饶一著；譬如争路，且退一步。
则无事矣。”宗乔致谢，告改教职，得以善终。

《贤奕编》：“刘忠宣公大夏戍肃州，行时故人赠遗悉谢
绝，止受同年李文正一羊裘。”

吴大宰公岳守庐州时，中丞南明王公廷守苏州，二
公同年友也。一日以公务会于镇江，吴折柬征王公
为金山之游，载酒一瓶、米数合、肉斤许、蔬一束，于舟
中，屏驺从，趣王公同舟往。王公熟视其具，笑曰：“兄昨
折简相征，具止是耶？”曰：“吾两人自足用，多具何为？”比
至，命庖人即所载治具，相与论心尽欢，竟日而还。
《列朝诗集》：茅坤字顺甫，嘉靖戊戌进士。自命有文武
才，好谈兵事。嘉靖末年，东南中倭胡绩溪为制府，以
同年生虚心咨访，料敌设谋，用顺甫之策为多。顺甫
亦沾沾自喜，以为扣囊底馀智，犹足以办倭也。
《眉公见闻录》：嘉靖丙戌刑部赵尚书乃费阁老同年
也，每投谒，费书年晚生同馆屠公应峻曰：“赵老真神
童”，问何故，云：“费鹅湖二十作状元，年最少，今渠称年
晚生，非神童而何？”相对抚掌。

摭言：“进士榜出，谢后便往期集院，状元与同年相见，
请一人为录事，其馀主宴、主酒、主乐、探花、主茶之类，
咸以其年辟之，俱捷，谓之同年。”

《五色线》，杏园宴后，于慈恩塔下题名，同年人推一善
书人记之，他时有将相则朱书之。

《中山诗话》：太宗时，同年数辈，取名似姓者为句云：“郭
郑郑东东野绛，马张张夏夏侯璘。”熙宁初有崔度崔
公度，王韶王子韶，又有章君陈陈君章，如以西门豹对东方虬也。

《湖山胜概》：“丰乐楼旧为众乐亭，又改耸翠楼。”“政和中
改今名。淳祐间，赵京尹与𥲅重建，宏丽为湖山冠。又
甃月池，立秋千梭门，植花木，构数亭。春时游人繁盛，
旧为酒肆，后以学馆致争，但为朝绅同年会拜乡会
之地。”

觚不觚录兄弟之子曰从子。自是而推，次从兄弟之
子，次五服以内兄弟之子，次妻之亲从子与姊妹之
子曰甥者，次知已义兄弟之子，次五服以外兄弟之
子。是诸子者，行必随行，坐必侍坐，不可逾也。次中表
兄弟之子，次同年之子，次寮采会友之子。年齿悬绝
者，行必随行，坐必侍坐，有宴会不并席也。子之同年
与远戚兄弟之子，虽同年之子，而年位高者，行不必
随，坐不必侍，不据上席可也。今独同年之世，讲重者
身贵，而为同年之子多贱故也。何以明其可小杀也？
同年至宰辅而身下寮，则不敢讲敌，礼也。遇公事纠
摄不避矣。甚至势避而首相倾，名轧而阴相毁，有利
必相竞，有害必相挤，即先君子之难与后之几不获
伸，伸而不能尽，一一皆同年为之，故曰可小杀也。
《日知录》：今人以同举为同年，唐宪宗问李绛曰：“人于
同年固有情乎？”对曰：“同年乃九州四海之人，偶同科
第，或登科然后相识，情于何有？”然穆宗欲诛皇甫镈，
而宰相令狐楚、萧俛以同年进士保护之矣。按汉人
已有之，《后汉书。李固传》云：“有同岁生得罪于冀。”《风俗
通》云：“南阳五世公为广汉太守，与司徒长史段辽叔
同岁。”又云：“与东莱太守蔡伯起同岁。”又云：“萧令吴斌
与司徒韩演同岁。”《三国志。魏武帝纪》云：“公与韩遂父
同岁孝廉。”〈魏武故事载公令曰顾视同岁中年有五十未名为老〉汉《敦煌长史
武班碑》云：“金乡长河间高阳史恢等，追惟昔日同岁”
《郎署孝廉柳敏碑》云：“县长同岁犍为属国赵台公。”《晋
书。陶侃传》，“侃与陈敏同郡，又同岁举吏。”其云同岁，盖
即今之同年也。〈惟吴志周瑜传言坚子策与瑜同年步骘传言与广陵卫旌同年此当是
年齿之年〉“私恩结而公义衰”，非一世之故矣。